# SAMARBEJDSAFTALE OM AKTIVITETSBASERET LOKALT UNGETILBUD

Aarhus Kommune, Kultur og Borgerservice, Sport & Fritid

N J Fjords Gade 2

8000 Aarhus C

CVR-nr. 55133018

(herefter ”Kommunen”)

og

[XX]

[Adresse]

CVR-nr. [\*\*\*]

(herefter ”Institutionen”)

har indgået følgende aftale om et aktivitetsbaseret ungetilbud i [xx] (”Samarbejdsaftalen”).

1. **BAGGRUND**

1.1 Med budgetforlig 2023-2026 og tilhørende besparelseskatalog blev det besluttet, at der skal etableres nye ungetilbud i lokalområderne; Trige/Spørring, Beder/Malling, Skejby/Lisbjerg, Grimhøj, Tilst, Nydam, Hårup, Harlev og Solbjerg inden for en samlet ramme på 6.5 millioner kr. til erstatning for de tidligere FO-klubber.

**2. FORMÅL & INDHOLD**

2.1 Institutionens formål er at udvikle og drive et aktivitetsbaseret lokalt ungetilbud i [angiv lokalområde].

2.2 Institutionens arbejde skal tage udgangspunkt i nedenstående:

2.2.1 Institutionens centrale omdrejningspunkt skal være at skabe fællesskaber, aktiviteter og frirum for unge. Der kan både være tale om nye initiativer og henvisning til allerede eksisterende fællesskaber.

* + 1. Institutionen skal arbejde ud fra et fysisk mødested.
    2. Institutionen skal have en eller flere medarbejdere, som støtter de unges motivation og ideer til at skabe nye lokale initiativer og fællesskaber.
    3. Institutionens målgruppe skal som udgangspunkt være unge fra lokalområdet på 13-18 år. Institutionen må gerne lave særlige indsatser for en smallere aldersgruppe, hvis det vurderes relevant for deltagelsen i fællesskabet.
    4. Institutionen skal arbejde ud fra følgende værdier:

**MEDBESTEMMELSE OG DEMOKRATISK DANNELSE:** Institutionen skal fokusere på at inddrage de unge i idégenerering, udvikling, udformning og gennemførelsen af aktiviteter/fællesskaber. Det er Institutionens opgave at styrke, modne og udvikle de unges demokratiske dannelse.

**FACILITEREDE OG UFACILITEREDE RUM:** De unge skal have en vekselvirkning mellem at kunne deltage i faciliterede aktiviteter, hvor rammerne er sat, og hvor man kan være deltager, dygtiggøre sig og engagere sig i aktiviteten og fællesskabet, og omvendt at kunne deltage i fællesskabet i rammer som ikke faciliteres af voksne.

**FRIRUM OG FÆLLESSKAB:** Institutionen skal sikre et miljø, hvor de unge kan holde fri fra krav, forventninger og indre og ydre pres. Frirum og fællesskaber er vigtige trivselsfremmere, hvorfor det er Institutionens opgave, at skabe og understøtte frirum og gode fællesskaber for de unge.

**BROBYGNING OG SAMARBEJDE:** Institutionens arbejde skal fungere som en brobyggende indsats, der understøtter og samarbejder med andre lokale fællesskaber, foreninger og tilbud til unge. Det skal sikre, at de unge får kendskab til lokalområdets muligheder og tilbud, samt sikre, at der samarbejdes om lokaletilbud på tværs.

**MANGFOLDIGHED:** Institutionen skal forsøge at ramme alle de unge, som har mod på og lyst til at deltage og engagere sig. Der skal være plads til de unge, der ikke i forvejen er en del af et fællesskab, og Institutionen skal gøre en indsats for at række ud efter dem.

* + 1. En nærmere beskrivelse og plan for realisering af aftalens pkt. 2.2 skal fremgå af Institutionens årsplan.

**3. ORGANISERING M.V.**

3.1 Institutionen er organiseret som en selvejende institution uden for fondsloven, da Institutionens drift overvejende er dækket af kommunale midler, da den er underlagt kommunalt tilsyn, og da det i vedtægten skal fremgå, at Kommunen træffer bestemmelse om anvendelse af Institutionens midler i tilfælde af dens opløsning, jf. lovens § 1, stk. 4, nr. 7.

3.1.1 Kommunen skal som tilskudsyder have Institutionens vedtægter og evt. ønsker om vedtægtsændringer til godkendelse.

3.2 Institutionen ledes af en bestyrelse. Bestyrelsen skal minimum bestå af 5 medlemmer. Institutionens vedtægter kan fastsætte et andet og højere dog ulige antal.

3.2.1 Bestyrelsesmedlemmerne udpeges på baggrund af deres personlige egenskaber og faglige kvalifikationer. Det vil være relevant med juridiske, økonomiske, ledelsesmæssig og pædagogisk faglige kompetencer.

3.2.2 Der skal være mulighed for, at op til 2 unge i målgruppen jf. pkt. 2.2.4 deltager i bestyrelsesmøder for at bidrage med deres synspunkter og perspektiver.

3.2.3 Institutionens ansatte kan ikke være medlem af bestyrelsen. Institutionens ansatte kan dog deltage i bestyrelsens møder, hvis vedtægterne tillader det.

3.3 Bestyrelsen er ansvarlig for Institutionens forvaltning af tilskudsmidler. Bestyrelsen er ansvarlig for, at Institutionens regnskab og at øvrige indberetninger til Kommunen er retvisende.

3.4 Bestyrelsen ansætter Institutionens personale. Ansættelse af medarbejdere kan delegeres til Institutionens leder. Løn og ansættelsesvilkår skal være i henhold til gældende overenskomst på området.

3.5 Bestyrelsen er ansvarlig for indhentelse af børne- og straffeattest for personalet. Ansættelse som medarbejder eller frivillig i Institutionen, skal ske under forudsætning af, at attesterne ikke viser, at den pågældende person er uegnet/uværdig til stillingen.

3.6 Institutionen skal udarbejde samværsregler gældende for alle involverede i Institutionens arbejde, som Kommunen skal godkende.

3.7 Institutionen skal overholde gældende lovgivning om GDPR.

**4. TILSKUD, LOKALER OG EGENFINANSERING**

4.1 Kommunen udbetaler på baggrund af Samarbejdsaftalen et årligt driftstilskud til Institutionen på kr. (\*\*\*) (2024 niveau). Tilskuddet beregnes på baggrund af tilskudsmodellen jf. bilag 4.1. Tilskuddet beregnes på baggrund af et grundtilskud til drift og udvikling og herudover et fremmødebetinget tilskud. Tilskuddet reguleres årligt hver 1. januar på baggrund af den kommunale løn- og prisfremskrivning for kommunerne første gang den 1. januar 2025.

4.1.1 Kommunen kan reducere eller lade det årlige driftstilskud bortfalde, hvis Kommunen vurderer, at grundtilskuddet på kr. 400.000 ikke står mål med antallet af deltagere, eller andre væsentlige forhold tilsiger det.

4.2 Det er en forudsætning for tilskuddet, at den selvejende institution skal tilvejebringe en egenfinansiering gennem eksempelvis deltagerbetalte aktiviteter, salg af sponsorater eller via fundraising etc.

4.3 Tilskuddet udbetales forud i fire lige store rater henholdsvis 1. januar, 1. april, 1. juli og 1. oktober.

4.4 Institutionen kan tilgå kommunale lokaler, herunder de lokaler, som de tidligere FO-klubber har benyttet på folkeoplysende vilkår. Med folkeoplysende vilkår forstås, at lokalerne bliver stillet vederlagsfrit til rådighed, således uden betaling for husleje, vand, el, varme og rengøring. Desuden forstås den folkeoplysende anvisning af lokaler, at de stilles til rådighed i det omfang, de er ledige og ikke bruges af ejeren eller er disponeret til anden side. Aarhus Kommune har en forpligtelse til genhusning af ungetilbuddet til et lokale af tilsvarende egnethed i tilbuddets nærområde, hvis de lokaler, som de tidligere Fo-klubber har benyttet, skal disponeret til anden side. Ungetilbuddets ledelse inddrages, hvis det bliver nødvendigt med genhusning.

4.5 Der udarbejdes en individuel brugsaftale mellem Institutionen og en eventuel samarbejdspartner omkring leje af lokalet samt deling, indkøb, og slid på fælles inventar. (For institutioner der har lokalefællesskab med en samarbejdspartner)

5. **ANVENDELSE AF TILSKUD**

5.1 Tilskuddet skal anvendes til løn, administration, forsikring, indretning af lokaler, omkostninger ved gennemførelse af aktiviteter f.eks. materialer og mad til fællesspisning.

5.2Tilskudsmidlerne kan ikke anvendes til indkøb af øl, vin, spiritus, café, restaurationsbesøg, take-away og lignende.

5.2 Tilskudsmidlerne må ikke anvendes til at understøtte af salg af drikkevare og mad.

5.3 Tilskudsmidlerne må ikke anvendes til at foretage rejser/ture til udlandet. Ture i Danmark skal følge en egenbetaling på min. 25 % af udgifterne deltagerprisen.

5.4 Institutionen er selv ansvarlige for at tegne relevante forsikringer.

**6. DIALOG- OG UDVIKLINGSMØDER**

6.1 Dialog- og udviklingsmøder mellem Institutionen og Kommunen afholdes mindst 2 gange årligt hvert [\*\*\*] kvartal og [\*\*\*] kvartal. Første gang [\*\*\*] kvartal [\*\*\*].

6.2 På dialog- og udviklingsmøderne skal indholdet i det aktivitetsbaserede lokale ungetilbud drøftes tillige med Institutionens årsplan. Derudover skal institutionen præsentere seneste kvartals afholdte aktiviteter, herunder antal fremmødte deltagere og kommende kvartals planlagte aktiviteter.

6.3 Kommunen indkalder til møderne og samler forud for møderne et forslag til dagsorden med input fra Institutionen som afsæt for møderne.

**7. EVALUERING**

7.1 Samarbejdet med Institutionen evalueres årligt. Herunder bl.a. evaluering af planlagte aktiviteter, egenfinansiering (jf. Samarbejdsaftalens pkt. 4.2), fremmødte deltagere og økonomi.

7.2 Til evalueringen bidrager parterne med relevante data, idet Institutionen blandt andet bidrager med data om registrering af antal fremmødte deltagere.

**8. TILSYN**

8.1 Kommunen fører tilsyn med Institutionens anvendelse af det kommunale tilskud og efterlevelse af vilkårene i Samarbejdsaftalen.

8.1.1 Institutionen skal hvert år senest 1. december sende budget for kommende år til Kommunens godkendelse. Budgettet skal være bestyrelsesgodkendt. Det første budget for år 2025 skal dog sendes til Kommunens godkendelse senest 15 dage før første rate af tilskuddet udbetales.

8.1.2 Institutionen skal hvert år senest 1. december sende en årsplan for kommende år til Kommunen. Årsplanen skal udformes efter Kommunens skabelon til formålet jf. bilag 8.1.2. Den første årsplan for år 2025 skal dog sendes til Kommunen senest 15 dage før første rate af tilskuddet udbetales.

8.1.3 Institutionen skal hvert år senest 15. marts sende revisorattesteret årsregnskab til Kommunen. Regnskabet skal være revideret af registreret eller statsautoriseret revisor, der ikke må være Institutionens regnskabsfører. Årsregnskabet skal indeholde en ledelseserklæring.

* 1. Kommunen kan i øvrigt bede om at få indsigt i alle relevante dokumenter, herunder men ikke kun alle økonomiske oplysninger, der ikke umiddelbart er specificeret i regnskabet, referater fra bestyrelsesmøder. Ligesom Kommunen fx kan møde op til aktiviteter.

**9. SAMARBEJDSAFTALENS VARIGHED**

9.1 Samarbejdsaftalen træder i kraft den [\*\*\*] 2025 og løber indtil den 31. december 2027. På baggrund af evalueringen i efteråret 2026, vil der blive taget stilling til, hvad der skal ske efter 2027.

9.2 Samarbejdsaftalen er i aftaleperioden uopsigelig for Kommunen, medmindre der træffes politisk beslutning om, at Institutionens tilskud reduceres/bortfalder.

9.2.1 I det omfang der i aftaleperioden træffes politisk beslutning om, at Institutionens tilskud skal reduceres væsentligt eller bortfalde, tilstræbes det at sikre en afviklingsperiode/tilpasningsperiode for Institutionen, der i videst muligt omfang gør det muligt for Institutionen at leve op til allerede indgåede aftaler.

9.3 Institutionen kan opsige aftalen med 3 måneders varsel. I så fald skal ubrugte kommunale midler tilbageføres til Kommunen.

9.4 Ved misligholdelse af Samarbejdsaftalen gælder dansk rets almindelige regler.

# 10. BILAG

# 10.1 Bilag 4.1 Tilskudsmodellen

# 10.2 Bilag 8.1.2 Skabelon til årsplan

# 11. UNDERSKRIFTER

11.1 Samarbejdsaftalen underskrives i to enslydende eksemplarer, hvoraf hver af Parterne opbevarer det ene.

Dato: [Dato + År] Dato: [Dato + År]

For Institutionen For Kommunen

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

[Navn, titel] [Navn, titel]